ma Kepeke li ma lili pi ma Kanata. ma tomo lawa ona li ma tomo Kepeke, taso ma tomo suli nanpa wan li ma tomo Monkela.
tenpo pini la, ma Kanse li lawa e ona. taso, ma Juke li kama lawa e ona. ona li kama wan lon ma Kanata. jan mute lon ma Kepeke li toki e toki Kanse. taso, jan mute lon ma Kanata ante li toki e toki Inli. jan mute lon ma Kepeke li wile weka e ma Kanata tan ni: ona li pilin ante tawa jan pi ma Kanata ante.